侯恪

侯恪，字若木、若樸，號蒙澤、木庵、遂園，河南歸德府商丘縣人，明朝政治人物。

 生平 
萬曆四十三年（1615年）乙卯科鄉試第46名舉人，萬曆四十四年丙辰科易一房會試中式第257名，萬曆四十七年己未科殿試二甲第47名，通政司觀政，改翰林院庶吉士，天啓元年（1621年）辛酉授翰林院編修，天啓五年乙丑房考，本年為民，崇禎元年戊辰（1628年）起右中允，二年己巳升右庶子掌右春坊，升南京國子監祭酒，三年庚午致仕《萬曆四十七年進士履歷便覽》。侯恪善于作詩，嗜酒，嘗吟曰“常恐花開顔色少，一春須醉一千回”，崇禎七年终以酗酒而卒，年四十三。《商丘縣志》：侯恪，字若木，一字若樸，太常執蒲次子。少負異才，登進士，改庶吉士，除編修，侍經筵。命修《神宗實錄》，又修《光宗實錄》。當三案議起，言論沸騰，恪據事直書，不少假袒。時魏奄已竊柄，群小附之，輔臣沈漼依内力以逐尚書王紀，恪於其事顛末，備錄無所隱護。又摘發魏奄姦狀，恐爲縉紳貽禍，語在實錄中，人或危之，恪曰：“史職惟有直書耳。顧南董何人哉。”乙丑，分校禮闈，掌貢舉。魏廣微本奄黨，素嗛，恪所薦取士鄭友立、宋玫，輒有意摧抑之，以語挾恪，恪與力爭，曰：“人生貴識大義，豈戀旦夕一官負天下才人哉。”廣微語塞。及榜放，鄭、宋皆名士也。初，恪修實錄，已極詆忠賢，忠賢目不識丁，而附忠賢者，亦未暇檢詳實錄語，猶以恪詩文名重，遣其私人田爾耕招致之，恪曰：“吾且旦夕去國，豈能爲奄竪客耶。”爾耕大恚而去，於是御史智鋋論恪爲東林邪黨，素與魏大中相結，又與繆昌期、姚希孟同謀，以應山二十四大罪疏草出吳人姚，與恪同年同官，而繆固恪所善，疑亦與聞。疏入，奄大怒，矯旨削籍。出都，門生祖帳，恪執其手曰：“吾歸矣。幸無靦顔以辱諸生，但願異日諸生作好人，不願諸生作好官。”門生皆泣數行下。恪既歸，縱情詩酒，絶口不問外事。居二年，熹宗崩，懷宗立，魏奄伏誅，起恪中允還朝，遷庶子，典起居注。時有浙人温體仁者，與虞山錢謙益爭枚卜，揣上意爲書，訟言群臣朋黨。得召一對，召對時，體仁鈎挑詬誶，數睨望顔色，伏叩覆盈，側媚曲謹狀，天子大悦，果罷謙益而相體仁。恪伏墀下，纖悉疏其醜而筆之于簡，體仁病之，數懇恪稍改易，恪固執不可。其守官不回如此。遷南祭酒，太學諸生聞之曰：“是故與魏相爭鄭、宋二生者耶。”願入成均者近萬人，明興以來，未之有也。踰年，謝病歸。恪工于詩，嗜酒，嘗吟曰“常恐花開顔色少，一春須醉一千回”，蓋實錄也。究以縱飮卒，年四十三。著有《遂園詩集》二十卷。

家族 
曾祖侯進，以孫侯執躬贈四川左布政使。祖父侯璣〔贈文林郎御史〕。父侯執蒲〔湖廣道御史〕。兄侯恂、侄子侯方域。

 参考资料 
鄭三俊《明故朝议大夫资治少尹南京国子监祭酒侯公暨元配沈恭人合葬墓志铭》

Category:商丘人
Category:商丘侯氏
Category:萬曆四十三年乙卯科河南鄉試舉人
Category:明朝通政司觀政
Category:明朝庶吉士
Category:明朝翰林院編修
Category:明朝右中允
Category:明朝右庶子
Category:明朝南京國子監祭酒